## Marián Cano: “Les xifres rècord dels aeroports d’Alacant-Elx i València demostren que les seues ampliacions són urgents i inajornables”

*** Les dos infraestructures han tancat 2024 amb les millors xifres de la seua història, amb l’arribada de 18,3 milions de passatgers a l’aeroport alacantí i 10,8 milions de passatgers registrats en el de Manises**

La consellera d’Innovació, Indústria, Comerç i Turisme, Marián Cano, ha reclamat la necessitat d’“agilitzar” els treballs per a ampliar com més prompte millor els aeroports d’Alacant-Elx i València. Així ho ha declarat la titular de Turisme, després de conéixer els resultats que ha publicat este dilluns Aena, referents al nombre d’arribades i vols registrats del mes de desembre i acumulat de 2024. “Les xifres rècord demostren que estos treballs han de ser urgents i inajornables”, ha assenyalat Cano.

En concret, els resultats mostren que les dos infraestructures han rebut en 2024 més passatgers que mai, la qual cosa avala la petició de l’actual Consell per a la posada en marxa d’una segona pista en l’aeroport d’Alacant-Elx Miguel Hernández i l’ampliació de la terminal de València, amb l’objectiu de donar resposta a esta tendència de creixement.

De fet, Cano ha recordat que, en el cas de Manises, la capacitat operativa actual està fixada en 10,5 milions de passatgers, mentres que 2024 s’ha tancat amb 10,8 milions. Cano ha reiterat que “estes xifres corroboren les nostres previsions i les dels empresaris”, i ha defés que és “indispensable” ampliar els aeroports valencians, ja que “són dos infraestructures clau en el desenrotllament de l’economia valenciana”.

“No podem demorar més la posada en marxa d’estos treballs, perquè, tal com assenyalen els estudis que han elaborat les cambres de comerç d’Alacant i València, no executar estes ampliacions suposa pèrdues anuals de quasi 2.000 milions d’euros a l’any”, ha explicat la consellera.

Segons les dades publicades per Aena, l’aeroport de València ha tancat 2024 amb un total de 10.811.672 passatgers, amb un creixement del 8,7 % respecte a l’any 2023. En relació amb les operacions, la infraestructura valenciana va operar un total de 87.497 vols, un 6,4 % més que l’any anterior.

A més, les dades publicades per part d’Aena indiquen que l’aeroport d’Alacant-Elx Miguel Hernández va operar durant 2024 un total de 116.270 vols, un 15,6 % més que l’any anterior, i va registrar més de 18.387.387 passatgers, un 16,8 % més que en 2023.

**Dades desembre**

Respecte a les dades del mes de desembre passat, l’aeroport de València va gestionar un total de 794.517 passatgers, amb un creixement del 9,5 % respecte a desembre de 2023. A més, la terminal va operar un total de 6.645 vols en desembre, la qual cosa suposa un increment del 9,1 % respecte als moviments d’aterratge i enlairament del mateix mes de 2023.

Per la seua banda, l’aeroport d’Alacant va registrar, el mes de desembre passat, un total d’1.216.350 passatgers, la qual cosa suposa un creixement del 16,8 % respecte a l’any anterior. Quant als vols, l’aeroport alacantí va gestionar un total de 8.402 moviments el mes passat, un 17,7 % respecte al mateix mes de 2023.

Fecha: 13/01/2025